钦定古今图书集成/明伦汇编/官常典/第539卷 > 陈友
## 钦定古今图书集成/明伦汇编/官常典/第539卷 > 陈友

按《明外史方瑛传》：“友，其先西域人，家全椒。正统初，官
千户，累迁都指挥佥事。频年使瓦剌有劳。寻复进都
指挥使。九年，充宁夏游击将军，与总兵官黄真击阿
良哈多获，进都督佥事。未几出塞，招答哈卜等四百
人来归。景帝即位，进都督同知，征湖广、贵州苗。寻充
左参将，守备靖州。景泰二年，偕王来等击贼香炉山”，
自万潮山入，大破之。留镇湖广。论功，进右都督。四年
春奏斩苗五百馀级。五年又奏斩苗三百馀，而都指
挥戚安等八人战死。兵部疑首功不实，指挥蔡昇亦
奏友欺妄。命总督石璞廉之，斩获仅三四十人，陷将
士千四百人，宜罪。诏令杀贼自效。天顺元年随瑛征
天堂诸苗，大获。命充左副总兵，仍镇湖广。已，又偕瑛
破蒙能馀党。召封武平伯，予世券。孛来犯边，充游击
将军，从安远侯柳溥等往御，率都指挥赵英等与战，
敌败遁。再犯镇番，复击却之，俘斩百六十人。寻佩将
军印，充总兵官，讨宁夏寇。先是，寇大入甘、凉，溥及总
兵卫颖等不能御，惟友稍获。至是巡抚芮钊列诸将
失事状。兵部请免友罪，诏并宥溥等。召还，进侯，卒。